ร้านนี้มีเพื่อนผมแนะนำให้มาทาน มันว่าอร่อยดี บังเอิญเมื่อเย็นยังหาที่หม่ำข้าวไม่ได้ เลยไม่รอช้า บึ่งรถจากชลบุรีมาศรีราชาในทันทีทันใด ถ้ามาจากทางเกาะลอย เลี้ยวซ้ายเข้าซอยเจิมจอมพล1 เจอแยกขวาแรกเลี้ยวเลยครับ ร้านอยู่ทางซ้ายมือ จอดรถได้ริมถนนหน้าร้านครับ มาทางเดียวกันกับ Cafe Kantary ละครับ อยู่ใกล้ๆกันเลย 

ร้านตกแต่งเรียบง่ายครับ ดูสบายๆตาดี สะอาดสะอ้าน มีห้องแอร์เย็นๆ และ Wifi ฟรีให้ใช้

เมนูเยอะแยะมากมายเลย มีอาหารหลายแนว มีเมนูแนะนำอยู่ 4 อย่าง คือ...
ทอดมัน Gour, เป็ดคั่วซอส, ปลากระพงลุยสวน และผัดเรือโป๊ะโบราณ ผมสั่งมาลองทั้งหมดเลย

ทอดมัน Gour... เป็นทอดมันลูกผสมไม่เหมือนใคร ครึ่งนึงเป็นทอดมันกุ้ง อีกครึ่งนึงเป็นทอดมันปลา ความคิดสร้างสรรค์เป็นเลิศ แต่รสชาตธรรมดาครับ จานนี้ผมเฉยๆนะ พอใช้ทานเล่นได้

เป็ดคั่วซอส... ใช้เป็ดมาทั้งตัว คั่วมากรอบๆ เค็มนิดๆ มีซอสมาให้เลือกจิ้ม 3 อย่าง หวาน เปรี้ยว เผ็ด จานนี้พอใช้ได้ครับ มีข้าวเกรียบทอดกรอบๆ มาให้ทานเล่นด้วย แต่ราคา 290 ผมว่าแพงไปนิด

ปลากระพงลุยสวน.... จานนี้ให้ไปเลย 5 ดาว อร่อยมากๆ ชอบกันทุกคน ปลาสดดีมาก ทอดมากรอบกำลังดี ไม่กรอบมากจนเกินไป ราดซอสมาเปรี้ยวๆเผ็ดๆ เครื่องคล้ายกับเมี่ยงคำ มีขิง ตะไคร้ หอมแดง เปลือกมะนาว หอมเจียว ถั่วลิสง และเม็ดมะม่วง ทานรวมกันอร่อยสุดๆ จานนี้ราคา 290 บาท สุดจะคุ้มเลย ปลาตัวใหญ่ดี

ผัดเรือโป๊ะโบราณ... จานนี้ก็อร่อยอีกจาน ใช้พริกตำสดๆ เผ็ดจัดและหอมดี รสชาตจัดจ้านมาก ต้องทานกับข้าวสวย ใส่ปลาหมึก กุ้ง ลูกชิ้น เนื้อปลา และหอยนิวซีแลนด์ จานนี้ 220 บาท ไม่แพงนะ

ที่นี่ราคาอาจจะดูสูงนิด แต่แลกมาด้วยความสด และคุณภาพ กับรสชาต ถือว่าโอเคมาก อีกอย่าง อาหารเสริฟมาจานใหญ่ๆทุกจาน คุ้มราคาดี

ได้ลองชิมเบียร์จาก Belgium เป็นเบียร์ดีกรีอ่อน แค่ 4% ชื่อ Fruli Strawberry Beer แปลกดี ไม่เคยลอง เป็นเบียร์มีกลิ่นและความหวานของสตรอเบอรี่ รสชาตนุ่มๆ อร่อยใช้ได้ แต่จะเหมาะกับสาวๆมากกว่าหนุ่มๆ 

เป็นร้านที่ชอบอีกร้าน ทุกอย่างดูลงตัวดี ไม่ผิดหวัง